PORIN KÄRÄJÄOIKEUS		24.1.2008 	1/3/Yk
Tullipuominkatu 5, PL 154, 28101 P0RI		
Puhelin    010 36 46711
Telekopio 010 36 46712		
Sähköposti: pori.ko@om.fi

Oikeusministeriö
Oikeushallinto-osasto
PL 25
00023 VALTIONEUVOSTO

Viite	Oikeusministeriön kirje 23.11.2007, OM 8/31/2007

Asia 	Lausunto oikeusministeriön työryhmän mietinnöstä  2007:12, “Käräjäoi-
	keusverkoston kehittäminen”

1. Johdanto	Työryhmän ehdotus käräjäoikeusverkoston kehittämiseksi on koko valtakuntaa ajatellen tasapainoinen ja siinä on otettu huomioon jo toteutuneet ja toteutumassa olevat muutokset käräjäoikeuksien toimintaan vaikuttavassa lainsäädännössä.

	Ajatus maakuntapohjaisten käräjäoikeuksien perustamisesta on mietinnöstä ilmenevistä syistä perusteltua. Maakuntapohjaiset käräjäoikeudet takaavat riittävän suuren yksikkökoon ja luovat hyvät edellytykset tehokkaalle ja laadukkaalle toiminnalle oikeusturvan takaamiseksi oikeusturvapalveluiden saatavuutta unohtamatta, kun otetaan huomioon jo käräjäoikeuksissa käytössä oleva ICT-tekniikka ja tekniikan jatkuva kehittyminen. Lisäksi toteutetut lainsäädännön muutokset ovat vaikuttaneet siihen, että henkilökohtainen asiointi käräjäoikeudessa on vähentynyt ja tulee edelleen vähentymään. Muun muassa kirjallinen rikosprosessimenettely on vähentänyt merkittävästi käräjäoikeuden istuntoja. Porin käräjäoikeuden osalta on todettava, että noin 30 % kaikista rikosasioista käsitellään nykyään kirjallisessa menettelyssä. Suurimman asiointitarpeen käräjäoikeuksiin tähän mennessä on muodostanut asiointi käräjäoikeuden kiinteistökansliassa. Nämä asiat siirtyvät kokonaan maanmittauslaitoksen hoidettavaksi, joten tältä osin asiointi käräjäoikeuksissa loppuu kokonaan.

	Satakunnan maakuntaan ehdotetaan perustettavaksi yksi maakuntapohjainen käräjäoikeus siten, että Porin käräjäoikeuteen liitettäisiin Rauman käräjäoikeuden alueet ja Satakunnassa sijaitsevat alueet Ikaalisten käräjäoikeudesta, jolloin Satakunnan maakunnan alueet kuuluisivat yhteen käräjäoikeuteen. Samalla lakkautettaisiin Porin käräjäoikeuteen kuuluva Kokemäen sivukanslia ja istuntopaikka. Raumalle jäisi istuntopaikka ja siirtymäkauden sivukanslia. Maakunnallisen käräjäoikeuden väestöpohjaksi muodostuisi noin 230.000 asukasta. 

	Porin on maakunnan pääkaupunki ja se muodostaa lähikuntineen maakunnan suurimman ja tiiviimmän väestökeskittymän. Porin käräjäoikeus on ylivoimaisesti suurin käräjäoikeus Satakunnassa. Sen tuomiopiiriin kuluu jo tällä hetkellä yhteensä 16 kuntaa, joista viisi on kaupunkikuntia eli Pori, Ulvila, Harjavalta, Kokemäki ja Huittinen. Muut 11  kuntaa ovat Kiikoinen, Köyliö, Lavia, Luvia, Merikarvia, Nakkila, Noormarkku, Pomarkku, Siikainen, Säkylä ja Vampula. Tuomiopiirin nykyinen väestöpohja on runsaat 150.000 asukasta. Porin käräjäoikeuteen on jo keskitetty yrityssaneerausasiat ja ulosottovalitusasiat, joita ei käsitellä lainkaan muissa Satakunnan alueella toimivissa käräjäoikeuksissa eli Rauman ja Ikaalisten käräjäoikeuksissa. Lisäksi Porin käräjäoikeus on sotilasoikeudenkäyntiasioita käsittelevä käräjäoikeus, jota Rauman käräjäoikeus ei ole.

	Satakunta on muuttotappiomaakunta. Sen sijaan muuttoliikettä tapahtuu maakunnan sisällä sen reuna-alueilta maakunnan pääkaupunkiin Poriin.  Tämä tarkoittaa sitä, että maakunnan väestö keskittyy yhä suuremmassa määrin Poriin. Vastaavaa kehitystä tapahtuu myös muissa maakunnissa.

	Tällä hetkellä Porin käräjäoikeuden tuomarintehtävissä toimii laamanni, yksitoista käräjätuomaria, käräjäviskaali ja viisi notaaria. Porin maakunnallisessa käräjäoikeudessa olisi ehdotuksen mukaan laskennallisesti henkilökuntaa yhteensä 68,4 htv:tta, joista tuomareita 17,6 htv:tta ja notaareita 5 htv:tta. Henkilöstörakenne mahdollistaisi tuomareiden erikoistumisen tietyntyyppisiin asioihin, jolloin oikeusturvapalveluita voitaisiin tuottaa entistä laadukkaammin ja tehokkaammin.

	Käräjäoikeus toimii läheisessä yhteistyössä mm. Satakunnan syyttäjänviraston, Satakunnan ulosottoviraston, Satakunnan maistraatin, Satakunnan poliisin ja Asianajajaliiton Satakunnan osaston kanssa. Kaikkien läheisten yhteistyökumppanien osalta on jo siirrytty maakuntapohjaiseen toimintaan ja mainittujen yhteistyötahojen päätoiminnot on keskitetty Poriin. Työryhmän ehdotus Satakunnan osalta on sopusoinnussa jo toteutettujen muiden keskittämishankkeiden kanssa. Yhteistyön toimivuuden ja organisoinnin kannalta on välttämätöntä, että myös käräjäoikeuden toiminnot käsittävät koko maakunnan alueen. On luonnollista, että Pori toimii Satakunnassa vastaanottavana käräjäoikeutena, johon pääosa toiminnoista tulee keskittää.

2. Porin oikeustalon toimitilojen nykytila ja laajentamismahdollisuudet

	Porin käräjäoikeuden pääkanslia ja sen istuntotilat sijaitsevat Porin oikeustalossa. Lisäksi käräjäoikeudella on sivukanslia ja istuntopaikka Kokemäen kaupungissa, jonne Porin oikeustalolta on matkaa noin 43 km. Kokemäen sivukanslia ja istuntopaikka toimivat entisen Kokemäen käräjäoikeuden tiloissa. Tilat ovat vuokratiloja ja vuokrasopimus on mahdollista irtisanoa kuuden kuukauden irtisanomisajalla.

	Lisäksi Porin oikeustalossa sijaitsee Vaasan hovioikeuden istuntopaikka, joka käsittää pääkäsittelysalin ja erilliset työtilat, joissa on kaksi työasemaa.  Näin on turvattu myös hovioikeuspalvelujen saatavuus Porissa kaikissa niissä Porin käräjäoikeuspiiristä tulevissa valitusasioissa, joissa hovioikeus toimittaa suullisen käsittelyn.

	Porin syyttäjänvirasto on keväällä 2007 laajentunut Satakunnan syyttäjänvirastoksi, jolloin viraston henkilökunnan määrä on merkittävästi lisääntynyt.  Henkilökunta on keskitetty Poriin. Tämän johdosta viraston toimitilat Porin oikeustalossa jäivät pieniksi ja Satakunnan syyttäjänvirasto on joutunut muuttamaan pois Porin oikeustalosta. Virasto on tämän vuoden alussa aloittanut toimintansa virastolle saneeratuissa tiloissa ns. Pohjolan talossa keskikaupungilla. Viraston entiset tilat Porin oikeustalossa ovat nyt tyhjänä ja tiloihin olisi mahdollista sijoittaa koko Kokemäen sivukanslian henkilökunta, jos otetaan lisäksi huomioon, että kiinteistöosastolta vapautuu lisätiloja siinä vaiheessa, kun henkilökuntaa siirtyy sieltä maanmittaustoimistoon.

	Rauman käräjäoikeuden henkilökuntaa ei ole mahdollista sijoittaa Porin oikeustalon nykyisiin tiloihin, joten siirtymäkauden sivukanslia Raumalla on perusteltu ratkaisu lähitulevaisuutta ajatellen. Ikaalisten käräjäoikeudesta mahdollisesti siirtyvä henkilökunta on sijoitettavissa Porin oikeustalon nykyisiin tiloihin.

	Porin oikeustalon istuntotilojen osalta tilanne on se, että Porin käräjäoikeuden nykyisen tuomiopiirin asiat on mahdollista istua Porin oikeustalon istuntotiloissa, jos otetaan huomioon kirjallisen rikosprosessin vaikutukset ja mahdollinen hovioikeuden istuntojen vähentyminen suunnitteilla olevien uudistusten seurauksena.

	Rauman käräjäoikeuden alueen suullisia istuntokäsittelyjä edellyttäviä asioita ei ole mahdollista istua Porin oikeustalon istuntotiloissa ennen kuin Porin oikeustalon laajennus toteutetaan. Tästä syystä on perusteltua, että Raumalla säilyy myös istuntopaikka. Ikaalisten käräjäoikeudesta siirtyvien suullisia istuntoja edellyttävien asioiden käsittely Porin oikeustalon nykyisissä tiloissa tulee tuottamaan vaikeuksia ja ainakin lisäjärjestelyjä.

	Porin oikeustalon omistaa Senaattikiinteistöt. Porissa pääpaikkaansa pitävät oikeusministeriön virastot eli Porin käräjäoikeus, Satakunnan syyttäjänvirasto, Satakunnan ulosottovirasto ja Porin oikeusaputoimisto ovat yhteistyössä Senaattikiinteistöjen kanssa käynnistäneet Porin oikeustalon laajentamishankkeen. Hankkeen tarkoituksena on keskittää kaikkien virastojen toiminnot ja Vaasan hovioikeuden matkaistuntotoiminta samaan rakennuskokonaisuuteen. Käytettävissä olevan rakennusoikeuden perusteella on mahdollista sijoittaa kaikki toiminnot laajennettuun Porin oikeustaloon, jolloin myös Rauman sivukanslian henkilöstö olisi mahdollista sijoittaa uusiin tiloihin Poriin. 

	Porin oikeustalon laajennushankkeessa on jo aloitettu tulevien tilatarpeiden selvittelyvaihe Senaattikiinteistöjen toimesta ja yhteistyössä virastojen kanssa.

3. Ikaalisten käräjäoikeuden virkojen sijoittaminen

	Työryhmän ehdotuksen mukaan Ikaalisten käräjäoikeuden tuomiopiiristä Porin käräjäoikeuden tuomiopiiriin tulisi siirtymään Satakunnan maakuntaan kuuluvat neljä kuntaa, joiden yhteinen väestöpohja on noin 19.500 asukasta. Pirkanmaan maakunnassa sijaitsevat alueet siirtyisivät puolestaan Tampereen käräjäoikeuden tuomiopiiriin. Niiden väestöpohja on yhteensä noin 27.260 asukasta.

	Kun otetaan huomioon mainitut väestöpohjasiirtymät, ei ole perusteltua, että kaikki Ikaalisten käräjäoikeudesta siirtyvät virat sijoitettaisiin Tampereen käräjäoikeuteen. Ainakin yksi käräjätuomarin virka, yksi käräjäsihteerin tehtäviä hoitavan toimistosihteerin virka ja yksi haastemiehen virka tulisi sijoittaa Porin käräjäoikeuteen. Nämä virkamiehet on mahdollista sijoittaa Kokemäen sivukanslian henkilökunnan lisäksi Porin oikeustalon nykyisiin tiloihin, kun otetaan huomioon syyttäjänvirastolta vapautuneet tilat ja kiinteistöosaston lakkaamisen johdosta vapautuvat tilat.

4. Loppulausunto	Porin käräjäoikeus puoltaa työryhmän esitystä käräjäoikeusverkoston kehittämiseksi, joka sisältää Satakunnan maakunnan osalta maakunnallisen käräjäoikeuden perustamisen siten, että Porin käräjäoikeuteen liitetään Rauman käräjäoikeuden tuomiopiiri ja Satakunnan alueella sijaitsevat kunnat Ikaalisten käräjäoikeuden tuomiopiiristä.

	Kun maakunnallisen käräjäoikeuden tuomiopiirinä tulisi olemaan koko Satakunnan maakunnan alue, olisi luontevaa, että käräjäoikeuden nimi olisi Satakunnan käräjäoikeus yhdenmukaisesti Satakunnan syyttäjänviraston, Satakunnan ulosottoviraston ja Satakunnan maistraatin kanssa.

	Maakunnallisen käräjäoikeuden sivukanslioiden ja istuntopaikkojen osalta Porin käräjäoikeus yhtyy työryhmän ehdotuksiin.

	Siirrettävien virkojen osalta Porin käräjäoikeus katsoo, että lakkautettavan Ikaalisten käräjäoikeuden viroista ainakin yksi käräjätuomarin virka, yksi käräjäsihteerinä toimivan toimistosihteerin virka ja yksi haastemiehen virka tulisi sijoittaa Porin käräjäoikeuteen, koska Ikaalisten käräjäoikeuden tuomiopiiristä Porin käräjäoikeuden tuomiopiiriin siirtyvän alueen laskennallinen väestöpohja on 19.503 asukasta.

	

	Laamanni	Kyösti Karttunen